1Quin tz'ibaj i tzij-i chawe yet, at nim laj winak mam Teófilo. 'Utz xin ch'ob yin, quin tz'ibaj pusuc' ni'pa iri; cwaj cawetamaj chi lic katzij wach a tom yet chirij i Jesucrísto. Je q'ui qui 'anom pen u tz'ibaxic pusuc' wach xa 'ani che tak can i 'ij-i. Qui tz'ibam wach i c'ut-tal chake cumal i xe 'ilaw li c'a chu xebal, xak cumal i je aj paxsanel re u tzijol. Yin xin taq'ui na pa rakan, c'a chu xebal lok, wach coj tijin chu tayic; 'utz u 'onquil xin 'an che, rumal-i quin bij yin, 'utz quin tz'ibaj ni usuc' chawe yet. 5Are i ma Heródes are i 'atol tzij che i jyub Judéa, are 'uri 'o jun achi, mam Zacarías u bi. Ire sacerdóte, aj cojol qui tzij i winak chuwach i Dios. Ire-le, qui cwenta i jutzobaj sacerdóte re i mam Abías. I rixokil i mam Zacarías, chi ati Wet, lic u muk u xiquin can i nim laj sacerdóte mam Aaron. 6I mam Zacarías, i ati Wet, je 'utz chuwach i Dios. Lic xe cojon che ronojel u tzij u pixab i Kajwal Dios, lic n-ti qui mac che ile. 7Ique n-ta cac'al, man i ati Wet n-calan taj; y n-xui ta la ile, xak che queb, je nimak winak chic. 8Xo'on panok, i mam Zacarías ca tijin chu 'onquil u patan chuwach i Dios man ya xu rik i 'ij que i jutzobaj re ire. 9Ni'pa tak i jutzobaj sacerdóte, are i qui módo quiqui saquij na, quiquilbej-re pachin chirij ca tzak wi, chi cu poroj inciénso chuwach i Dios. Che i 'ij-le, i patan xtzak chirij i mam Zacarías, chi are ire coc pa cuárto naj u 'ij pa rachoch i Kajwal Dios. 10Xoc i mam chila y are ca tijin chu poroxic i inciénso, i uq'uial winak chi xcoy'ej can chi sak 'is que tijin chu tz'onoxic che i Dios. 11Xak te'et, 'o jun ángel re i Kajwal xwinakir chuwach i mam Zacarías chila paja. I ángel-le tac'al pa wikabim re i altar, pa ca porox wi i inciénso. 12I mam Zacarías, are xrilo, lic xoc 'il che; lic xu xij rib che. 13I ángel xu bij che: —A-Zacarías, ma xij awib. I Dios u tom wach a tz'onom che. Yet ru' awixokil ati Wet ca q'uiji jun iwac'al. Are qui coj u bi, chi ya pu bi, a-Wan. 14Yet cat quicot na; lic 'o ni quicotemal awu'. Xak je q'ui i winak que quicot na are calaxic, 15man i a c'ojol-le, nim u patan che i Dios. Ire-le n-cu tij ti víno, n-cu tij ti awarient. Ire, lic pa ralaxbal lok uc'am na rumal u Tewal i Dios. 16Rumal u c'utunic ire, je q'ui aj Israel winak quiqui jek tan chic qui cojonic che i Dios; quiqui 'an tan chic Cajwal che. 17Ire ca nabeaj na chuwach i Tolque chi ca c'unic. Pacha u nojbal i mam Elías ujer, queje ni u nojbal ire; xak pacha i 'o pu'ab i mam Elías, xak queje i 'o na pu'ab ire. Ire cu chomarsaj ni qui nojbal i achiab cu' i cac'al. Rumal ire, ni'pa i n-quiqui coj ti Dios, quiqui jek ni u tayic qui tzij i 'o qui no'oj rumal i Dios. Queje cu 'an ire ile, yijbal que i winak, are ya ca c'un i Cajwal. (Queje ile xu bij i ángel.) 18I mam Zacarías xu bij che: —¿Wach i retamaxic quin 'an yin? Man yin in rij chic; xak i wixokil rij chic —xu bij. 19I ángel xu la' u wach che: —Yin in ángel Gabriel, chi in u takon i Dios. Lic ru' ire in petnak wi. Xin u tak lok, col in bij i 'utz laj tzij-i chawe. 20Xui-ri, yet n-ca coj taj wach i quin bij chawe, rumal-i cat memer na. N-cat ch'aw ta chic c'a calax ni awac'al. Wach in bim chawe, yet cawil na are cu rik i 'ij chi u ch'obom i Dios —xu bij i ángel che. 21I winak coy'em i relic i mam Zacarías pa rachoch i Dios; lic xqui bisoj man naj xbaytajic. 22Are xel lok, n-quel ta chic u ch'awbal. Are 'uri ique xquetamaj chi rilom jun nim laj 'il chila pa cuárto naj u 'ij, pa rachoch i Dios. Ire to' u 'ab chic cu c'ut chique, man n-quel tu ch'awbal. 23Are xq'uis i 'ij re u patan, xa 'e chi rachoch. 24Xo'on panok, xq'uiji i yobil chirij i ati Wet chi rixokil; i ixok, jo'ob ic' n-xel ta chi rachoch; lic ca quicotic xu bij pu c'ux: 25"I Kajwal Dios cu ya na jun wac'al chwe. Queje xu 'an ni ile chwe tobal we. Xresaj in q'uix chiquiwach i winak," xu bij. 26Che i wakib ic', i Dios xu tak li ángel Gabriel che i tinimit Nazaret chi u cwenta i jyub Galiléa. 27Xu tak bi ru' jun 'apoj ali, al-Mariy u bi, que u bij che wach cu 'an ni Dios che. I ali-le, ya u yom chic u tzij che jun achi, ma Jose u bi, chi ca c'uli ru'. I ma Jose-le, u muk u xiquin can i ujer 'atol tzij mam David. 28Xoc i ángel pa 'o wi i al-Mariy, y xu ya rutzil u wach. Xu bij che: —¡Chat quicotok! ¡'Utz awe yet! I kajwal Dios lic 'o awu'. Nim ni 'utz cu ya i Dios pawi yet chiquiwach i juban ixokib —xu bij i ángel che. 29I al-Mariy, are xril i ángel, lic xu bisoj i tzij chi xbix che; xu ch'ob pu c'ux wuchac queje xu bij i ángel ile che. 30Rumal-i, i ángel xu bij: —Ma xij awib al-Mariy; i Dios, nim ni rutzil u c'ux chawe. 31Chatape', ca pe i yobil chawij; ca q'uiji jun awac'al; y ca ya pu bi: A-JESUS. 32Co'on panok, nim ni u 'ij; ca bix na che chi u C'ojol i Dios chi 'Atz u 'Ij. I Kajwal Dios cu ya pu'ab pacha u 'atbal tzij i u mam, mam David ujer. 33Ire cu 'at na tzij piquiwi i aj Israel winak que'e 'ij sak chirij; i u 'atbal tzij n-tu q'uisic. (Queje ile xu bij i ángel.) 34I al-Mariy xu bij che: —¿Wach u 'onquil 'uri? Yin n-ta achi q'uijinak wu' —xu bij. 35I ángel xu bij che: —I u Tewal i Dios ca c'un na pawi yet; i u cho'ab i Dios chi 'Atz u 'Ij ca kaj nali pawi. Rumal 'uri i ral ac'al chi calaxic, lic 'o na re i Dios che. Lic u C'ojol i Dios ca bix na che. 36Xak i awachalal, ati Wet, i Dios u 'anom jun milágro che; ya xq'uiji yobil chirij tupu rij chic. Quiqui bij i winak chi n-calan taj, xui-ri, wakib ic' 'o chic chirij. 37Queje ile u 'anom i Dios che, man i Dios 'is ronojel ca tiqui che —xu bij i ángel. 38I al-Mariy xu bij: —Lic in 'o pu'ab i Kajwal Dios; chu 'ana na chwe pacha a bim chwe —xu bij. Are 'uri xa 'e i ángel. 39Xo'on chupan jubi', che tak i 'ij-le, i al-Mariy xa 'ec; xu bisoj bi u be, xa 'e che jun tinimit chujyub, u cwenta i Judéa. 40Are xupon chila, xoc pa rachoch i mam Zacarías y xu tioxij i tit Wet. 41Ire, are xu ta chi xtioxix rumal i al-Mariy, i ac'al xu yin rib pu ch'acul, xak xc'un i u Tewal i Dios puwi i tit Wet. 42Are 'uri, co xch'awic y xu bij che i al-Mariy: —I Dios, nim ni 'utz u yom pawi chiquiwach ni'pa ixokib, xak nim i 'utz cu ya na puwi awac'al. 43Nim ni a 'ij yet chin wach yin, n-ca majaw ta chwe chi yet xat c'un chin solixic, man at u chuch i Kajwal. 44Weta'am, 'o ni u 'ij awac'al, man are xin a tioxij, i wac'al chi 'o pin ch'acul, xu yin rib rumal i quicotemal. 45'Utz awe yet man xa cojo chi i Kajwal Dios cu 'an na pacha u bim chawe —xu bij. 46Te'uri, xu bij i al-Mariy: —Yin, ronojel in c'ux, lic quin coj u 'ij i Kajwal Dios. 47I wanima yin lic ca quicot rumal i Dios Tolwe. 48Yin n-nim ti in 'ij, xui-ri i Dios xu ya i 'utz pinwi, tupu xa in rajchac ire. Are 'o wi wo'or, ronojel 'ij sak, conojel i winak quiqui bij na chi Dios nim i 'utz u yom chwe. 49Queje quiqui bij ni ique ile, man i Dios chi 'Atz u Cho'ab, nim ni 'utz u 'anom chwe. Lic nim u 'ij u bi. 50Ire nic are wi cril to'bal qui wach ni'pa i winak quiqui xij quib chuwach; queje u 'anom ile chique i katit ka mam; xak queje cu 'an ile chique i ka muk ka xiquin, we quiqui xij quib chuwach. 51Ru' i nim laj u cho'ab, nim i u 'anom; u kajsam qui 'ij ni'pa i quiqui 'an nim che quib, man quiqui na ique 'o qui nojbal. 52Ire resam i nimak tak 'atol tzij che qui patan; i ni'pa i n-ti qui 'ij, ire xu ya qui 'ij. 53Ni'pa i que numic, nim i 'utz u yom chique; xui-ri i beyomab, lic n-ta xu ya chique. 54Xoj u to yoj oj aj Israel, chi oj rajchac ire; xc'un chu c'ux chi cril to'bal ka wach. 55Xu 'an na pacha u bim can chique i katit ka mam, che mam Abraham, xak chique i u muk u xiquin que'e 'ij sak chiquij. (Queje ile xu bij i al-Mariy.) 56Ire xcanaj ru' i tit Wet colo oxib ic', te'uri xtzalij chi rachoch. 57I tit Wet, are xu rik u 'ij, xiwajic; xq'uiji jun rac'al, ral ala. 58Ni'pa i je 'o chirij chuwach, xak ni'pa i rachalal, ique xqui ta chi nim ni rutzil u c'ux i Kajwal Dios o'onom che; 'is xe 'e quicot ru'. 59Are xtz'akat i wajxakib 'ij, xe 'e chu cojic i retal que i aj Israel winak che u ch'acul i ac'al. Cacaj ique quiqui ya pu bi, a-Zacarías, pacha i u bi u kajaw. 60I u chuch xu bij: —N-are taj. I u bi: a-Wan —xu bij. 61—¿Wuchac 'uri? —xqui bij che—. Mi jun chique awachalal 'o i u bi queje ile —xe cha. 62Ique te'uri xqui tz'onoj che u kajaw ru' qui 'ab wach u bi craj cu ya che. 63Are 'uri i u kajaw xu tz'onoj ch'akap wuj chique, man cu tz'ibaj chuwach. "A-Wan u bi," xu tz'ibaj. Conojel xqui bisoj che, wach i quilom. 64Are 'uri i mam Zacarías juntir xel chic u ch'awbal; xu jek ch'a'atic y xu bij u 'ij i Dios. 65Ni'pa i je aj chirij chuwach lic xqui bisoj. Xel u tzijol chuwi tak jyub re i Judéa: i winak 'is xqui lapo wach i xa 'anic. 66Ni'pa i winak chi xe taw ile, xe oc chi ch'obonic che, y xqui tz'onoj chiquiwach: —¿Bi chi ac'alil ile? ¿Wach nawi u patan? —xqui bij. Queje ile xqui bij, man 'alaj chi i Kajwal Dios lic 'o ru'. 67I mam Zacarías, chi u kajaw i a-Wan, xc'un i u Tewal i Dios puwi, y xu jek 'uri u bixquil i tzij-i: 68Chaka bij u 'ij i Kajwal Dios, chi ka Dios oj aj Israel winak; ire xoj ol u to ni yoj, chi oj u winak ire; u tojom i kelsaxic chi sak. 69U yom jun Tolke chi nim u cho'ab; ire-le, u muk u xiquin can i mam David, chi lic rajchac i Dios ujer. 70Queje ile u bim canok chi cu 'an na; lic ujer queje ile xu bij chique i je u lo'laj ajbil u tzij. 71Ire xu bij chi coj u to na chiquiwach i je aj ch'o'oj chikij, coj u to na chiquiwach ni'pa i tzel coj quilo. 72Queje ile u 'anom chake, man queje ile u bim can chique i katit ka mam rumal i rutzil u c'ux. Queje ile u 'anom chake man n-cu sach ta chu c'ux wach i trat u 'anom can cu' ique ujer. 73I trat-le, i Dios lic xu bij che i ka mam, mam Abraham, chi cu 'an na. 74Xu bij chi coj resaj piqui'ab i je aj ch'o'oj chikij man 'utz n-caka xij ta kib chu 'anic ka patan che ire; 75xak caka 'an ka patan chirij, lic oj ch'am, lic oj 'utz chuwach, ni'pa i 'ij re i ka c'aslemal. (Queje ile xu bij i mam Zacarías; te'uri xu bij che i ac'al:) 76Xak yet, ral wac'al, quiqui bij ni winak chi yet at ajbil u tzij i Dios chi 'Atz u 'Ij. Queje quiqui bij na chawe, man cat nabeaj chuwach i Kajwal, que a yijba i winak chu tayic u tzij. 77Yet ca c'ut na chique i je re ire chi 'o ni sachbal qui mac, 'elsabal-que chi sak. 78I ka Dios c'ax coj u na'o, lic cril to'bal ka wach; rumal ile, cu tak na li jun aj chicaj; i u c'unic, pacha co'on i sak re u sakirbal. 79Ire cu c'am na li sak chique i je 'o pa 'ekum; cu c'am li sak chique i quiqui xij quib che i camic. Coj u c'am bi pa 'o wi i quicotemal. (Queje ile xu bij i mam Zacarías.) 80I ac'al, chi a-Wan, ca tijin u q'uiyic, xak ca tijin u q'uiyic u cubibal u c'ux che i Dios. Are achi chic, xa 'e jekel che i jyub tz'inilic. Chila xq'uiji wi c'a xu rik ni 'ij re u c'utic rib chique i aj Israel winak.
SAN LUCAS 1